Բարբարա Բուշ

Բարբարա Բուշ (, ), ԱՄՆ 41-րդ նախագահ Ջորջ Բուշ ավագի կինը, ԱՄՆ 43-րդ նախագահ Ջորջ Բուշ կրտսերի և Ֆլորիդայի 43-րդ նահանգապետ Ջեբ Բուշի մայրը։

Կենսագրություն 
Բարբարա Փիրսը ծնվել է Նյու Յորքի Քվինսի Booth Memorial հիվանդանոցում, մանկությունն անցկացրել Է Նյու Յորքում։ Նրա հայրը 60-ական թվականներին դարձել է կանանց ամսագրերի հայտնի հրատարակիչ, մայրը մահացել է 1949 թվականին՝ ավտովթարից։ Հոր կողմից ԱՄՆ 14-րդ նախագահ Ֆրանկլին Փիրսի հեռավոր ազգականն է։

Ապագա ամուսնու՝ Ջորջ Բուշի հետ ծանոթացել է 16 տարեկանում՝ սուրբծննդյան պարահանդեսի ժամանակ։ Մեկուկես տարի անց՝ մինչ Բուշի բանակ գնալը, նշանվել են։ Ծառայության ընթացքում ծովային ավիացիայի օդաչու Ջորջ Բուշը բոլոր ինքնաթիռները, որոնցով թռչում էր, կոչել է ապագա կնոջ պատվին՝ «Բարբարա I», «Բարբարա II», «Բարբարա III»: Ջորջ Բուշի հերթական արձակուրդի ժամանակ՝ 1945 թվականի հունվարի 6-ին, նրանք ամուսնացան։ Պատերազմի ավարտից հետո նրանք տեղափոխվել են Միդլենդ (Տեխասի նահանգ), որտեղ ծնվել են նրանց վեց երեխաները։

Մինչև մահը Բարբարա Բուշն ամուսնու հետ ապրել է Հյուստոնում՝ Տեխասում։ Ղեկավարել է իր անվան բարեգործական հիմնադրամը, զբաղվել է կրթության զարգացմամբ։ Բարբարա Բուշի պատվին անվանվել են մի քանի դպրոցներ. երեք տարրական և երկու միջնակարգ Տեխասում, և մեկը՝ Արիզոնայում։ Նրա պատվին անվանվել են նաև Մենի հիվանդանոցն ու բժշկական կենտրոնը և Տեխասի գրադարանը։

2009 թվականի մարտի սկզբին Բարբարա Բուշը սրտի հաջող վիրահատություն էր տարել աորտայի փականի պրոթեզավորման համար։ 2014 թվականի հունվարի 1-ին տեղափոխվել է Հյուստոնի (Տեխասի նահանգ) հիվանդանոց՝ թոքաբորբի վաղ փուլի նախանշաններով։ Մահացել է 2018 թվականի ապրիլի 17-ին Հյուստոնի իր տանը։ Ջորջ Բուշը մահացել է իր կնոջ մահվանից յոթ ամիս անց՝ նույն թվականի նոյեմբերի 30-ին։

Երեխաներ  

 Որդի՝ Ջորջ Բուշ (1946 թվականի հուլիսի 6), ԱՄՆ 43-րդ նախագահ, Տեխասի 46-րդ նահանգապետ։
 Դուստր՝ Պաուլին Ռոբինսոն «Ռոբին» Բուշ (1949 թվականի դեկտեմբերի 20-1953 թվականի հոկտեմբերի 11), Բուշի առաջին դուստրը մահացել է լեյկոզից։
 Որդի՝ Ջոն Էլիս «Ջեբ» Բուշ (1953 թվականի փետրվարի 11), Ֆլորիդայի 43-րդ նահանգապետ։
 Որդի՝ Նեյլ Մալոն Բուշ (1955 թվականի հունվարի 22), տեխասցի գործարար
 Որդի՝ Մարվին Փիրս Բուշ (1956 թվականի հոկտոմբերի 22), տեխասցի բիզնեսմեն
 Դուստր՝ Դորոտի Բուշ Կոխ (1959 թվականի օգոստոսի 18), Բուշերի վերջին երեխան, զբաղվում է բարեգործությամբ և հասարակական գործունեությամբ

Բարբարա Բուշը կինոյում 

 Մերկ ատրճանակ 2 1/2: Վախի հոտը / The Naked Gun 2½: The Smell of Fear (1991; ԱՄՆ), ռեժիսոր Դեվիդ Ցուկեր, Բարբարա Բուշի դերում՝ Մարջերի Ռոս։
Բուշ / W. (2008; ԱՄՆ), ռեժիսոր՝ Օլիվեր Սթոուն, Բարբարա Բուշի դերում՝ Էլեն Բյորստին։

Ծանոթագրություններ

Արտաքին հղումներ 
 Կենսագրությունը Սպիտակ տան կայքէջում 

ԱՄՆ-ի առաջին տիկիններ
20-րդ դարի կին գրողներ
ԱՄՆ-ի հանրապետական կուսակցության անդամներ
Քաղաքական ընտանիքներ
Եյլի համալսարանի շրջանավարտներ
20-րդ դարի ամերիկացի կին գրողներ